## Pravilnik o postupku utvrđivanja i ovjere rezervi mineralnih sirovina

### NN 140/1999 (17.12.1999.), Pravilnik o postupku utvrđivanja i ovjere rezervi mineralnih sirovina

# MINISTARSTVO GOSPODARSTVA

Temeljem odredbe članka 60. Zakona o rudarstvu - pročišćeni
tekst (»Narodne novine«, br. 35/95.) ministar gospodarstva
donosi

## PRAVILNIK

### O POSTUPKU UTVRÐIVANJA I OVJERE REZERVI MINERALNIH SIROVINA

Članak 1.

Rezerve mineralnih sirovina utvrđuje Povjerenstvo za utvrđivanje
rezervi mineralnih sirovina (u daljnjem tekstu: Povjerenstvo)
temeljem izrađene dokumentacije i zahtjeva rudarskog trgovačkog
društva odnosno rudarskog obrtnika.

Članak 2.

Povjerenstvo iz članka 1. ovoga pravilnika ima predsjednika,
četiri člana i tajnika.

Predsjednik i tajnik Povjerenstva su uposlenici Ministarstva gospodarstva.

Sastav Povjerenstva sukladno stručnoj spremi je sljedeći:

1. predsjednik Povjerenstva, jedan član Povjerenstva i
tajnik Povjerenstva moraju biti diplomirani inženjeri rudarstva
s položenim stručnim ispitom i s najmanje tri godine
radnog iskustva na poslovima istraživanja i eksploatacije
mineralnih sirovina nakon položenog stručnog ispita;

2. dva člana Povjerenstva moraju biti diplomirani inženjeri
geologije s položenim stručnim ispitom i s najmanje
tri godine radnog iskustva na poslovima istraživanja mineralnih
sirovina nakon položenog stručnog ispita;

3. jedan član Povjerenstva mora biti diplomirani ekonomist
ili diplomirani inženjer rudarstva koji ima najmanje pet
godina radnog iskustva na računovodstveno-gospodarskim
poslovima u rudarstvu.

Članak 3.

Administrativno-novčarske poslove za potrebe Povjerenstva
obavljaju odgovarajuće službe Ministarstva gospodarstva.

Članak 4.

Rudarsko trgovačko društvo, odnosno rudarski obrtnik
dostavlja Povjerenstvu dva primjerka dokumentacije o razvrstavanju
rezervi u kategorije i klase.

Po obavljenom postupku potvrđivanja, Povjerenstvo zadržava
jedan primjerak dokumentacije u arhivi, a jedan primjerak dokumentacije
vraća rudarskom trgovačkom društvu, odnosno
rudarskom obrtniku.

Članak 5.

Za pregled dokumentacije o rezervama predsjednik Povjerenstva
određuje jednog ili više izvjestitelja koji o obavljenom
pregledu izrađuju pismena izvješća.

Izvješća o pregledu dokumentacije razmatraju se na
sjednici Povjerenstva na koju se poziva predstavnik rudarskog
trgovačkog društva, odnosno rudarskog obrtnika, koji
je podnio zahtjev za utvrđivanje i ovjeru rezervi mineralnih
sirovina.

Izvjestitelji iz stavka 1. ovoga članka mogu biti članovi
Povjerenstva iz članka 2. stavka 3. ovoga Pravilnika, diplomirani
inženjeri rudarstva ili geologije s položenim stručnim
ispitom i s najmanje dvije godine radnog iskustva na poslovima
istraživanja ili eksploatacije mineralnih sirovina nakon
položenog stručnog ispita.

Članak 6.

Na obrazloženi zahtjev rudarskog trgovačkog društva,
odnosno rudarskog obrtnika, Povjerenstvo je dužno razmotriti
podnesenu dokumentaciju i donijeti odgovarajuće rješenje
o rezervama mineralnih sirovina i u rokovima kraćim od propisanih
u članku 59. Zakona o rudarstvu.

Članak 7.

Rad Povjerenstva obavlja se sukladno s poslovnikom kojega donosi
ministar gospodarstva.

Članak 8.

Naknadu za rad Povjerenstva i izvjestitelja podmiruje rudarsko
trgovačko društvo, odnosno rudarski obrtnik koji je
podnio dokumentaciju o rezervama mineralnih sirovina na utvrđivanje
i ovjeru. Visinu naknade utvrđuje ministar gospodarstva.

Članak 9.

Danom stupanja na snagu ovoga Pravilnika prestaje važiti
Pravilnik o postupku utvrđivanja i ovjere rezervi mineralnih
sirovina (»Narodne novine«, br. 60/91.).

Članak 10.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 310-01/99-03/116
Urbroj: 526-01-99-01
Zagreb, 8. prosinca 1999.

Ministar gospodarstva
**mr. sc. Nenad Porges,** v. r.

Pravilnik, NN 140/1999-2136